Informácia
o priebehu a výsledkoch 34. zasadnutia konferencie  
Organizácie Spojených národov pre výživu a poľnohospodárstvo – FAO

Na 34. zasadnutí konferencie FAO v Ríme, Talianskej republike, ktoré sa uskutočnilo 17. – 24. novembra 2007 sa zúčastnili delegácie zo 178 členských krajín FAO, členská organizácia FAO – Európske spoločenstvo, 4 delegácie krajín  asociovaných do FAO a zástupcovia medzinárodných vládnych a mimovládnych organizácií. 
V zmysle uznesenia vlády SR č. 941 zo 7. novembra 2007 k návrhu účasti delegácie Slovenskej republiky (SR) na 34. zasadnutí konferencie Organizácie Spojených národov pre výživu a poľnohospodárstvo – FAO sa uvedenej konferencie zúčastnila delegácia SR. Delegáciu SR viedol pán Viliam Turský, štátny tajomník Ministerstva pôdohospodárstva SR (MP SR). Na 34. konferencii FAO sa uskutočnilo 16 plenárnych zasadnutí. Členovia delegácie SR pracovali v prvej komisii, ktorá mala 8 stretnutí a v druhej komisii, ktorá mala 14 stretnutí a mimoriadne zasadnutia skupiny priateľov predsedajúceho. Práca oboch komisií spočívala v prijímaní správ, ktoré sa schvaľovali a prediskutovali v rámci procedúry prijatia v regionálnej skupine pre Európu a plenárnom zasadnutí. Delegácia SR tiež pracovala v Koordinačnej pracovnej skupine Rady EÚ pre FAO – COORD FAO, ktorá navrhovala pozičné stanoviská 27 členských štátov Európskej únie (ČŠ EÚ) a Európskeho spoločenstva (ES) - uskutočnilo sa 17 stretnutí. Spolu so 133. a 134. Radou a 34. konferenciou bolo prednesených 50 spoločných vystúpení. Konferencia prijala tiež vyjadrenie o kompetenciách a volebných právach ES a členských štátov FAO (ČŠ FAO) na základe dokumentu C2007/inf/4. Postoje 27 ČŠ EÚ a ES a dohodnuté stanoviská prezentovala na jednotlivých komisiách a plenárnom zasadnutí predsedajúca krajina EÚ v II. polroku 2007 Portugalská republika. Postoje a návrhy SR smerujúce k programu a rozpočtu FAO, k reformám a Nezávislému externému hodnoteniu, k technickým programom boli zapracované a akceptované vo finálnych vystúpeniach predsedníctva EÚ. Predsedajúca krajina v EÚ bola poverená aj účasťou na medziregionálnych negociáciách. Za predsedu 34. zasadnutia konferencie bol menovaný Radou FAO navrhnutý kandidát - minister poľnohospodárstva Ekvádoru Carlos Vallejo López. Za podpredsedov konferencie boli zvolení zástupcovia Indonézie, Líbyjskej arabskej džamahirie a Ruskej federácie.

Priebeh konferencie

Počas konferencie pracovali: všeobecný výbor - 7 ČŠ FAO, návrhový výbor - 14 ČŠ FAO, mandátový a rezolučný výbor - 9 ČŠ FAO. Priebeh 34. konferencie FAO sa riadil podľa schváleného programu v dokumente C 2007/1 a jeho doplnkov. 
Okrem hlavného plenárneho zasadnutia pracovali dve komisie: 
- I. komisia pre všeobecné otázky sa zameriavala na všeobecné otázky, špeciálne aktivity a súvisiace administratívno-ústavné záležitosti v programe FAO, ktorú viedol podľa menovania Radou FAO Christen Wretborn (Švédske kráľovstvo). Podpredsedovia boli z Alžírska a Rakúskej republiky.
- II. komisia zameriavala svoju činnosť na program práce a rozpočtu FAO, hodnotiaci proces práce FAO, správu o nezávislom externom hodnotení FAO, strategické otázky a pracovala pod vedením  Mario Arvelo Caamafia (Dominikánska republika). Podpredsedovia boli z Kanady a Nigerie.
Do programu bolo zahrnuté aj udeľovanie cien za roky 2006 – 2007. Ocenenie            B. R. Sen Awardsa získali vedecko-výskumní pracovníci Brian Dugdill zo Spojeného kráľovstva Veľkej Británie a Severného Írska za projekt kompletného systému mliekarenskej farmy a vzťahov so spotrebiteľmi pre Mongolsko a Shin Imai z Japonska za projekt inovovanie zámerov a prístupu vidieckeho rozvoja v prospech potravinovej bezpečnosti v Indonézii, ocenenie A. H. Boema spoločne získali zástupcovia prispievateľov pre oblasti zdravie, veda a životné prostredie pre International Herald Tribune/New York Times a novinár, vydavateľ Poľnohospodárskeho magazínu pre región Blízkeho východu. Medaila Margarity Lizárragovej bola udelená Juhozápadnému ázijskému stredisku pre rozvoj rybárstva za podporu rozvoja rybárstva v Ázii.
V závere konferencie sa uskutočnila voľba nezávislého predsedu Rady FAO z dvoch kandidátov. Za nezávislého predsedu Rady FAO bol zvolený Mohammad Said Noori Naimi z Iránskej islamskej republiky na obdobie dvoch rokov, t.j. do budúcej konferencie FAO v roku 2009. V závere konferencie boli zvolení noví členovia Rady FAO na obdobie november 2007 – 31. december 2010 / 1. január 2009 – november 2011 nasledovne: Africký región (5/4 krajiny - miesta), Ázia (3/3 krajiny), Latinská Amerika a Karibská oblasť (5/1 krajiny), Blízky východ (2/3 krajiny), Severná Amerika (2 krajiny), Juhozápadný Pacifik (1 krajina). Za Európu boli do Rady FAO do roku 2010 zvolení: Belgické kráľovstvo, Ruská federácia, Nórske kráľovstvo. Na obdobie do roku 2011 boli zvolení: Francúzska republika, Talianska republika, Nórske kráľovstvo a Spojené kráľovstvo Veľkej Británie a Severného Írska

Prerokované závažné dokumenty a vystúpenia

Dôležitým dokumentom 34. konferencie sú  výsledky Nezávislého externého hodnotenia FAO (správa v rozsahu okolo 435 strán), ktorá  bola vypracovaná skupinou medzinárodných nezávislých expertov. Pri jeho príprave boli využité stanoviská a podklady, názory ČK FAO a ES vrátane podkladov zo SR. Hodnotenie analyzuje činnosť FAO z pohľadu riadenia, geografickej štruktúry úradov, pomocných orgánov, programovej štruktúry, zabezpečenia poslania podľa platnej Ústavy - základného textu, finančného zabezpečenia ako aj z iných aspektov. Dokument navrhuje sériu krokov, odporúčaní a opatrení na budúce rozpracovanie v prospech inovatívnych zámerov, zabezpečenia mandátu a potrieb ČK FAO. Za účelom pokračovania v navrhnutých aktivitách, v reformných a modernizačných tendenciách FAO boli navrhnuté závery orientované na pokračovanie a implementáciu Nezávislého externého hodnotenia FAO a tiež prijatý návrh na špeciálne zasadnutie konferencie FAO v Ríme v ústredí FAO v novembri 2008. Boli navrhnuté ďalšie dve konferencie na vysokej úrovni, a to o svetovej potravinovej bezpečnosti a výzvach z klimatických zmien a bioenergie (Rím, jún 2008) a o zabezpečení výživy sveta v horizonte roku 2050 (plánuje sa v roku 2009).
 Generálny riaditeľ FAO Jacques Diouf vystúpil s hlavným úvodným prejavom na 3. plenárnom zasadnutí, 19. novembra 2007. Svoje vystúpenie zameral na prezentáciu priorít v programe FAO a význam poslania FAO v 21. storočí, nakoľko je známa predpoveď, že vo svete v horizonte roku 2050 bude potrebné zabezpečiť výživu pre 9 miliárd obyvateľov. Zameral sa aj na nebezpečenstvá, ktoré vyplývajú z klimatických zmien, dezertifikácie, rozširovania bioenergií a informoval o aktivitách, ktoré FAO má záujem realizovať v tejto problematike, a to najmä konzultácie s verejným a mimovládnym sektorom, uznávanými odborníkmi v podobe seminárov; špeciálne vedecké analýzy, ktoré vyústia do konferencie na vysokej úrovni na tému Svetová potravinová bezpečnosť a výzvy z klimatických zmien a bioenergie.
 Samostatne analyzoval reformné snahy v organizácii, pripravenosť a možnosti reformy vo FAO v nadväznosti na  reformné úsilie v celom systéme OSN. Upriamil pozornosť na problémy s pomalým pokrokom v implementácii Rímskej deklarácie a akčného plánu Svetového potravinového summitu a jeho hodnotiaceho zasadnutia (Rím, 1996, 2002) a tiež na závery zo Svetového summitu (New York, 2005). FAO ako najväčšia špecializovaná agentúra v systéme OSN bude vystupovať ako dôležitý účastník spolupráce v Medzinárodnej aliancii proti hladu (organizácie systému OSN sídliace v Ríme) a taktiež ako vedúca organizácia pri riešení núdzových a krízových situácií súvisiacich s postupným odstraňovaním hladu, nákazami rastlín a zvierat vo svete. Zdôraznil aj vedúcu úlohu FAO a funkciu celosvetového centra pre riešenie a predchádzanie chorobe vtáčej chrípky, ktorá bola zriadená v ústredí FAO v roku 2006. Informoval tiež členskú základňu o implementácii  rezolúcie z roku 2005 v decentralizácii organizácie v rámci ktorého boli zriadené v roku 2007 Regionálny úrad pre Európu a strednú Áziu v Budapešti (pre informáciu uvádzame, že v októbri 2007 bola vymenovaná do pozície predstaviteľky FAO pre Európu a strednú Áziu pani Mária Kadlečíková, štátna príslušníčka SR), vyhľadávacie stredisko služieb  v Budapešti, Santiago, Bankoku a pripravuje sa zriadenie subregionálnych úradov v Afrike, strednej Amerike a Ázii. Vystúpenie generálneho riaditeľa FAO bolo doplnené vystúpeniami predsedu konferencie, nezávislého úradujúceho predsedu Rady FAO. Po ďalších príspevkoch sa začala diskusia vedúcich delegácií v rámci plenárneho zasadnutia v tematickom okruhu „Stav výživy a poľnohospodárstva“. 
Vystúpenia vedúcich delegácií analyzovali prácu FAO v nadväznosti na všeobecnú hospodársku situáciu, postavenie poľnohospodárstva a potravinovú bezpečnosť aj vo svojich krajinách. Reagovali tiež na konferenčné dokumenty vypracované v ústredí FAO za pripomienkovania členskými štátmi FAO. Vystúpenia podporovali nezastupiteľnú úlohu FAO v implementácii záverov Svetového potravinového summitu a Miléniových rozvojových cieľov v boji proti hladu a podvýžive a tým aj chudobe. Za kladný moment považovali aktívnejšiu a užšiu spoluprácu FAO v systéme organizácií OSN s medzinárodnými vládnymi a mimovládnymi organizáciami ako aj rozvoj prepojenia výkonu svetovej zmluvnej základne s regionálnymi procesmi a teritoriálne orientovanými zmluvami a aktivitami, najmä v lesníctve a trvalo udržateľnom rozvoji poľnohospodárstva. Väčšina vystúpení vrátane SR a ES vysoko ocenila ukončenie prác na Nezávislom externom hodnotení FAO a podporovala návrh na organizovanie implementačnej konferencie. Niektoré vystúpenia podporovali pokračovanie realizácie Špeciálneho programu potravinovej bezpečnosti (hlavná orientácia na Afriku, Latinskú Ameriku a Áziu), programu južno-južnej spolupráce, programov pomoci v boji proti chorobám zvierat a rastlín šíriacej sa medzi krajinami a regiónmi a osobitne vyzdvihli úlohu FAO v prevencii a riešení vysoko patogénnej vtáčej chrípky. Členovia FAO podporili vo vystúpeniach pomoc pre malých farmárov (vrátane prístupov na trh) a spoluprácu s Africkou úniou. Vo vystúpení Európskeho spoločenstva odznelo, že podporuje realizáciu poslania a práce FAO v prospech postupného odstránenia hladu a podvýživy vo svete a oceňuje výsledky Nezávislého externého hodnotenia.
Na piatom plenárnom zasadnutí dňa 20. novembra 2007 vystúpil pán Viliam Turský, štátny tajomník MP SR, vedúci delegácie SR. Jeho vystúpenie analyzovalo dvojročnú spoluprácu SR s FAO a vyjadrilo záujem o implementácii výsledkov Nezávislého externého hodnotenia FAO. Dôraz kládol na definovanie záujmov a priorít SR v nasledujúcom období, medzi ktoré patria programy zamerané na prírodné zdroje vrátane lesníctva, ochranu genetických zdrojov pre výživu a poľnohospodárstvo, podpora medzinárodných partnerstiev FAO, rozvoj informačného systému FAO, práca v Codexe Alimentarius, podpora aktivít FAO v boji proti hladu a podvýžive. Boli podporené realizované reformy v organizácii a prijatie Programu  práce na roky 2008 – 2009. Bolo vyjadrené ubezpečenie o záujme využitia slovenských odborníkov v službách FAO, programoch a projektoch. 

Priebeh I. a II. komisie

Súbežne s plenárnym zasadnutím pracovala prvá komisia, ktorá svoju činnosť zamerala hlavne na:
-	prípravu a schválenie realizácie Svetového agropriemyselného fóra, New Delhi, India, 8. - 11. apríla 2008,
-	hodnotenie a prijatie správy o činnosti Spoločného programu OSN/FAO – Svetového potravinového programu – WFP, najväčšej humanitárnej organizácie pre potravinovú pomoc,
-	schválenie správy o pokroku v implementácii akčného plánu rodov (pohlaví) v rozvoji a návrh akčného plánu na roky 2008-2009.
Závažnou inováciou v práci tejto komisie bolo uskutočnenie panelových diskusií, vedených na vysokej úrovni v tematických okruhoch Lesy a energia, uskutočnené vystúpenie za SR na tému lesy a bioenergia, Financovanie poľnohospodárstva, Kvalita a bezpečnosť potravín, Pomoc pre obchod, Úloha poľnohospodárstva v trvalo udržateľnom rozvoji.
Ďalej boli prerokované Prehľadná správa o aktivitách rozvoja systému OSN, Vyhlásenie medzinárodného roka zemiakov na rok 2008 a medzinárodného roka prírodných vlákien na rok 2009.
Druhá komisia orientovala svoju činnosť hlavne na:
-	implementačnú správu za roky 2004 – 2005,
-	hodnotenie činnosti organizácie za rok 2006, 2007
-	diskusiu a prijatie Nezávislého externého hodnotenia FAO,
-	Program práce a rozpočtu  generálneho riaditeľa na roky 2008 – 2009,
-	príprava a dopracovanie rezolúcie súvisiacej s efektivitou a úsporami v rozpočte FAO a so stupnicou povinných príspevkov pri opätovnom uplatnení úhrady členských príspevkov 50 % EUR a 50 % USD,

Zhodnotenie rozpravy a záverečná časť plenárneho zasadnutia

V rámci pokračujúcej rozpravy na plenárnom zasadnutí vystúpilo za 4 dni 128 vedúcich delegácií (vo väčšine prípadov ministri poľnohospodárstva, námestníci ministrov a štátni tajomníci). Svoje vystúpenia mali aj vedúci delegácií vládnych medzinárodných a mimovládnych organizácií. Pozornosť v týchto vystúpeniach sa sústreďovala aj na potrebu pokračovania v aktivitách Medzinárodnej aliancie proti hladu, podpory reformy FAO so zámerom zachovať poslanie organizácie a jej priority v programoch. Z týchto priorít boli zvýraznené programy trvalo udržateľného rozvoja poľnohospodárstva a vidieka (SARD), programy orientované na HIV/AIDS, prírodné zdroje – lesníctvo a rybárstvo, uplatňovanie výsledkov z Codexu Alimentarius, Špeciálny program potravinovej bezpečnosti, podporu projektov pre rozvojové krajiny a pod. Súbežne so zabezpečením práce plenárneho zasadnutia prvej a druhej komisie pracovali návrhový výbor, rezolučný výbor, mandátový výbor a všeobecný výbor. Počas konferencie sa vytvárali otvorené pracovné skupiny, ktorých cieľom bolo prediskutovať sporné odborné problémy vzniknuté v rámci konferencie. Delegácia SR sa zúčastňovala práce v pracovnej skupine pre reformy FAO. Počas záverečnej časti plenárneho zasadnutia popri prijímaní a schvaľovaní správ z prvej a druhej komisie sa prerokovali aj ďalšie finančné otázky, ústavné, administratívne a legislatívne záležitosti, z ktorých sú závažné pre budúcu spoluprácu členských krajín FAO aj v SR najmä:
-	podľa správy Nezávislého externého hodnotenia FAO k pokračovaniu aktivít schválila 34. konferencia FAO tieto odporúčania: vypracovanie priebežného akčného plánu a strategického rámca prác pre obnovu FAO, ustanovenie časovo obmedzeného Výboru konferencie s mandátom, ktorý sa končí podľa rozsahu prác a prezentáciou návrhu priebežného akčného plánu na Špeciálnom zasadnutí konferencie. Za predsedu Výboru konferencie bol menovaný pán Noori, nezávislý predseda Rady FAO a dvaja podpredsedovia z ktorých jedna je spoločnou nominantkou 27 ČK EÚ a ES pani van Ardenne z Holandského kráľovstva
-	prijatie ruského jazyka ako jazyka organizácie (doplnok článku XXII. Ústavy a pravidiel, XLVII Všeobecných pravidiel organizácie),
-	doplnky k iným ústavným a právnym záležitostiam (usmernenie pravidiel členstva v otvorených výboroch Rady FAO – doplnok Všeobecných pravidiel organizácie), Doplnok k všeobecným reguláciám vo Svetovom potravinovom programe –WFP k implementácii medzinárodných noriem účtovania verejného sektora
-	audit účtu FAO za roky 2004 – 2005,
-	schválenie stupnice členských príspevkov FAO na roky 2008 – 2009 (návrh pre členský príspevok SR do FAO predstavuje 0,063 % z celkového rozpočtu FAO na roky 2008-2009. Informujeme, že za SR oproti rokom 2006, 2007 ide o nárast 0,011 %).
-	súhlas s platbou ES, ktorá pokrýva administratívne a iné náklady vyplývajúce z členstva vo FAO (predstavuje 528005 EUR pre roky 2008, 2009- platba sa uskutočňuje podľa pokračujúcich pravidiel od novembra 1994)
-	schválenie (po náročnej diskusii v II. komisii a v záverečnej časti plenárneho zasadnutia) úrovne rozpočtu na roky 2008 – 2009. Rezolúcia predznačuje prehodnotenie prispôsobenia rozpočtu na Špeciálnom zasadnutí konferencie, Rím, 17. – 22. november 2008. Rozpočet bol schválený s podporou 27 ČK EÚ a ES, bol prijatý variant nulového reálneho rastu, platby 50% v EUR a 50% v USD. V konečnom dôsledku pre ČK FAO to znamená nárast členských príspevkov ale podporu technických programov a nezastupiteľnej misie FAO v boji s hladom a podvýživou vo svete. Skutočnosť prijatého variantu rozpočtu bola príčinou, že štyri ČK FAO ho nepodporili, z ktorých Spojené štáty americké a Švajčiarska konfederácia hlasovali proti.
-	prijatie výsledkov celosvetovej medzinárodnej konferencie o živočíšnych genetických zdrojoch (za účasti zástupcu SR), Interlaken, Švajčiarska konfederácia, september 2007 vrátane Svetového akčného plánu pre živočíšne genetické zdroje ako rozpracovania viacročného programu práce, schváleného Komisiou FAO o genetických zdrojoch pre výživu a poľnohospodárstvo, Rím, jún 2007 (odborné zastúpenie SR na komisii)
-	menovanie zástupcov do Dôchodkového výboru 

Sprievodné podujatia a závery pre Radu FAO

Medzi významné sprievodné podujatia na konferencii patrilo aj Fórum mimovládnych organizácií a súkromného sektora. Uskutočnili sa štyri odborné semináre na témy: Fáza pre rozširovanie Regionálneho programu potravinovej bezpečnosti v Pacifiku, Trvalo udržateľná výroba sóje, návrhy Holandského kráľovstva, Dobrovoľná smernica o právach na potraviny - monitorovacie nástroje, Aktivity univerzít v agropotravinárskom sektore implementované v  spolupráci v teréne v rozvojových krajinách - prípadové vzory zo Španielskeho kráľovstva.
Účastníci konferencie prostredníctvom materiálov a cez diskusiu v Koordinačnej pracovnej skupine pre FAO - COORD FAO pri Rade EÚ boli informovaní o závažných výsledkoch zo 133. Rady FAO,  z ktorých je pozitívna voľba Vica Hearda (Veľká Británia) za predsedu najdôležitejšieho programového výboru, vyjadrenie súhlasu s predbežným kalendárom riadiacich orgánov, hlavnými zasadnutiami na rok 2008 a predbežným kalendárom aktivít na rok 2009. Boli prediskutované postoje k programu 134. Rady FAO, ktoré sa konalo ihneď po konferencii, 28. novembra 2008 za účasti SR a najmä pozície 27 ČK EÚ a ES k Špeciálnemu zasadnutiu konferencie.
Za dôležitú udalosť 34 konferencii FAO možno považovať audienciu delegátov u Jeho Svätosti pápeža Benedikta XVI., ktorá sa uskutočnila v prijímacích priestoroch vo Vatikáne 22 novembra 2007za účasti zástupcov delegácie SR. Pri tejto príležitosti Jeho Svätosť pápež Benedikt XVI. vo svojom prejave zdôraznil potrebu medzinárodnej solidarity, vyzdvihol právo národov a jednotlivcov na potraviny a potrebu spolupráce v boji proti hladu a podvýžive vo svete. 

Stykové kontakty vedúceho delegácie SR a odborné konzultácie členov delegácie SR

Počas 34. zasadnutia konferencie FAO sa uskutočnili prijatia a rokovania vedúceho delegácie SR pána Viliama Turského, štátneho tajomníka  MP SR s
-	Jacquesom Dioufom, generálnym riaditeľom FAO, v ústredí FAO v Ríme, dňa      20. novembra 2007 na tému perspektívy spolupráce SR s FAO, podpora k prioritám technického programu v oblasti poľnohospodárstva, výživy, lesníctva a v súvisiacich sektoroch, o kladnom postoji SR k modernizácii organizácie a k implementácii Nezávislého externého hodnotenia FAO, prosba GR FAO o prehĺbenie podpory rozvojovej spolupráce, pozvanie a prosba o podporu aktivít v lesníctve v roku 2008 pri príležitosti pripomenutia 110. výročia lesníckeho výskumu na Slovensku (GR vyjadril kladný postoj)a iné súvisiace témy
-	Máriou Kadlečíkovou, predstaviteľkou FAO pre Európu a strednú Áziu, počas plenárneho zasadnutia v ústredí FAO v Ríme, k budúcej činnosti Regionálneho úradu FAO pre Európu a strednú Áziu v Budapešti, prebiehajúcej reforme a výmene názorov o strategických problémoch sveta.
-	Johnom M. Powellom, námestníkom výkonnej riaditeľky Svetového potravinového programu – WFP v ústredí WFP v Ríme na tému spolupráce SR s WFP a záujmu WFP o pokračovanie aktívnejšieho zapojenia nových členských štátov EÚ do spolupráce v humanitárnej – potravinovej pomoci
-	Emilom Frisonom, generálnym riaditeľom Bioversity International, (predtým Medzinárodný inštitút pre rastlinné genetické zdroje, IPGRI ) v ústredí Bioversity International Jozefom Turokom (pôsobil v organizácii FAO od roku 1995 a po vyčlenení IPGRI pracuje v tejto organizácii, v posledných rokoch vo funkcii regionálneho riaditeľa slovenskej štátnej príslušnosti), regionálnym riaditeľom pre Európu na tému regionálnych programov pre ochranu, zachovanie lesných a rastlinných genetických zdrojov, výmenu informácie o pôsobení organizácie a nedávnej fúzie do Bioversity International so zachovaním sídla v Ríme.
-	Stanislavom Vallom, mimoriadnym a splnomocneným veľvyslancom SR v Talianskej republike na Zastupiteľskom úrade SR v Ríme, vrátane účasti na večernom malom koktaile za účasti delegácie SR zúčastňujúcej sa konferencie FAO. Pozvanie na koktail bolo spojené s oficiálnou návštevou Zahraničného výboru Národnej rady SR, ktorej delegáciu viedol Jozef Rydlo, podpredseda výboru a kde sa zúčastnili pozvaní členovia Zahraničného výboru parlamentu Talianskej republiky, FAO bolo zastúpené p. M. Kadlečíkovou.
Delegácia SR počas 34. konferencie FAO uskutočnila aj odborné technické rokovania so zástupcami sekcií a odborov ústredia FAO, ktoré boli zamerané na prípravu programu spolupráce SR na nastávajúce dvojročné obdobie, prepojenie medzinárodnej spolupráce v lesníctve, prípravu podujatí v hostiteľskej pozícii SR v programe FAO, prípravu Regionálnej konferencie FAO pre Európu, pokračovanie zmluvy o slovenskom stredisku v ústredí FAO.
Stretnutie a poďakovanie za spoluprácu s Davidom Harcharikom, v ústredí FAO 21. novembra 2007 (z dôvodu zastupovania generálneho riaditeľa FAO na II. komisii sa neuskutočnilo stretnutie pôvodne pripravené na úrovni pána štátneho tajomníka na 20. novembra 2007) pri príležitosti odchodu do dôchodku po 10. rokoch zastávania druhej najvyššej funkcie vo vedení FAO, námestníka generálneho riaditeľa FAO. (pre informáciu  p. Harcharik je štátnym príslušníkom Spojených štátov amerických, rodinné korene má na Východnom Slovensku – Kračunovce, odkiaľ sa vysťahovali jeho prastarí rodičia za prácou do Ameriky). Pri tejto príležitosti poznačenej spomienkami na pôsobenie vo FAO a dobrú spoluprácu so slovenskými odborníkmi a spomienkami na pracovné návštevy SR, ale aj na udelený čestný doktorát na Technickej univerzite, Lesníckej fakulte vo Zvolene mu boli odovzdané: medaila Slovenskej akadémie pôdohospodárskch vied, udelená predsedom SAPV prof. Konôpkom ako významnému odborníkovi a vedecko-výskumnému pracovníkovi z oblasti lesníctva a za vykonanú prácu v prospech boja s hladom a podvýživou vo FAO na celom svete. Ďalej mu boli odovzdané publikácie o slovenskom lesníctve a kniha pripomínajúca návraty do domoviny svojich predkov v mene generálneho riaditeľa Národného lesníckeho centra a ďakovné listy za Ministerstvo pôdohospodárstva SR a v mene vedúceho delegácie SR. V priebehu stretnutia bola vyzdvihnutá úroveň spolupráce so slovenskými lesníckymi odborníkmi a konštatované, že FAO považuje za zaslúžené získané postavenie  SR v Riadiacom výbore ministerských konferencií pre ochranu lesov v Európe (v horizonte rokov 2008- 2024). Diskusia sa sústredila na prijímanie rozpočtu FAO, výber FAO a podporu vlády SR na post regionálneho predstaviteľa FAO pre Európu a strednú Áziu, hodnotenie efektivity medzinárodných vládnych organizácií. Záujem o pokračujúcu spoluprácu a zo strany p. Harcharika bola vyjadrená možnosť podpory medzinárodných podujatí v SR pri príležitosti 110. výročia lesníckeho výskumu v SR v pozícii významne medzinárodne uznávanej osobnosti a experta pre lesníctvo v roku 2008.
- účasť prítomných členov delegácie SR na iniciačnej konzultácii nových členských štátov EÚ v ústredí FAO v Ríme, 24. novembra 2008, zvolanej Českou republikou z dôvodu získania podpory  návrhu realizovať sprievodný seminár pre vyhľadávanie oblastí spolupráce, projektov a námetov aj budúcej rozvojovej pomoci v prospech nových členských štátov z Európy a štátov strednej  Ázie počas Regionálnej konferencie FAO pre Európu (Insbruck, jún 2008). SR vyjadrilo podporu a záujem o spoluprácu na tejto iniciatíve s navrhovateľskou krajinou podľa už uskutočnenej konzultácie aj s Rakúskou republikou a v zmysle záverečného stanoviska a záujmu o spoluprácu s Regionálnym úradom FAO pre Európu a strednú Áziu.

Dosiahnuté závery a výsledky – súhrnné hodnotenie

Delegácia Slovenskej republiky na 34. zasadnutí konferencie FAO, na jej sprievodných podujatiach, rokovaniach a konzultáciách vystupovala podľa uznesenia vlády SR č. 941 zo 7 novembra 2007 a schváleného návrhu smernice o postupe delegácie SR na     34. zasadnutí konferencie FAO, ktorou vláda SR vyjadrila súhlas v bode A. 2. uvedeného uznesenia. 
Vedúci delegácie SR pán Viliam Turský,  štátny tajomník MP SR vo svojom vystúpení vyjadril stanovisko a postoj SR k realizácii programu, poslaniu a zámeru reformy FAO. Podporil implementáciu Nezávislého externého hodnotenia FAO.V COORD FAO zástupcovia delegácie SR vyjadrili názory, ktoré smerovali k efektívnemu zabezpečovaniu programu FAO na roky 2008– 2009 stanoviská k scenárom rozpočtu a strategickým zámerom organizácie v strednodobom horizonte a k implementačnému procesu Nezávislého externého hodnotenia FAO a spolupracovali na úpravách spoločných vystúpení ČK EÚ a ES.
Bolo deklarované a notifikované postavenie SR ako riadneho členského štátu FAO v otvorených výboroch Rady FAO vo Výbore pre svetovú potravinovú bezpečnosť, Výbore pre koordinačné úlohy poľnohospodárstva v programe FAO, Výbore pre lesníctvo, Výbore pre rybárstvo, Výbore pre komoditné problémy na roky 2008– 2009 
	SR potvrdila svoje pôsobenie v spoločných programoch FAO s WHO, ILO, ECE, UNEP, v oblasti programu Komisie Codex Alimentarius – potravinové normy, v lesníctve, v programe trvalo udržateľného rozvoja vidieka a poľnohospodárstva, ako aj svoje pôsobenie v Komisii pre fytosanitárne opatrenia, v Komisii pre genetické zdroje pre výživu a poľnohospodárstvo – podskupina pre živočíšne genetické zdroje. Zástupcovia SR budú tiež pôsobiť v dvojročnom programe FAO v regionálnych komisiách a pracovných skupinách v oblasti lesníctva, žien na vidieku a poľnohospodárskej rodiny, v koordinácii poľnohospodárstva v programe FAO a v spoločnom programe OSN/FAO -  Svetovom potravinovom programe v rokoch 2008 – 2009 
Podľa záverov 133. a 134. Rady FAO a 34. konferencie FAO rozpracoval  Sekretariát FAO kalendár vládnych a hlavných aktivít FAO na rok 2008 kalendár vládnych aktivít Svetového potravinového programu - WFP a Medzinárodného fondu pre rozvoj poľnohospodárstva - IFAD na rok 2008 (pozn. SR je ČŠ FAO a WFP a v IFADe má štatút pozorovateľa). 
Z prijatých záverov návrhu správy z 34. zasadnutia konferencie FAO (15 častí a doplnky, návrhy správ všeobecného, návrhového a mandátového výboru, správy zo sprievodných podujatí a rokovaní) vyplývajú pre SR hlavne tieto záväzky a účasť na rozpracovaní rezolúcií:
-	zabezpečiť aktívnu spoluprácu pri realizácii Programu práce a rozpočtu GR FAO v rokoch 2008– 2009 vrátane implementácie prijatých rezolúcií z 34. konferencie FAO,
-	plniť úlohy a záväzky, ktoré vyžaduje pôsobenie SR v pozícii člena v otvorených výboroch FAO v zmysle notifikácie členstva SR z 34. konferencie FAO, opakovane potvrdenej v januári 2008,
-	rozvíjať činnosť v medzinárodných mnohostranných kontaktoch v rámci pôsobenia Výboru pre spoluprácu SR s FAO a naďalej upevňovať kontakty s ústredím FAO, s regionálnym úradom pre Európu a strednú Áziu a subregionálnym úradom pre strednú a východnú Európu,
-	aktívne sa zapájať do mnohostranného negociačného procesu v rámci Koordinačnej pracovnej skupiny FAO pri Rade EÚ ako aj koordinačných stretnutí EÚ a EK v rámci stretnutí stálych predstaviteľov COREPER, pripravovať odporúčania a pripomienky k tvorbe dokumentov FAO v prospech pozičných stanovísk 27 ČŠ EÚ a ES a tiež sa zúčastňovať záverečných stanovísk na pôde rokovaní v ústredí FAO pokračovať v spolupráci na Vízii EÚ na podporu FAO,
-	pokračovať v spolupráci na príprave hodnotenia záväzkov Svetového potravinového summitu,
-	zapájať sa do činnosti Pracovnej skupiny pri Rade EÚ pre potravinovú pomoc, iných pracovných skupín, expertných skupín pri Rade EÚ a EK súvisiacich s programom FAO (fytosanitárne opatrenia, veterinárne lekárstvo, rybárstvo, Codex Alimentarius, dezertifikácia...),
-	zabezpečiť aktívnu účasť SR v dvojročnom programe FAO na hlavných svetových a regionálnych konferenciách,
-	rozpracovať závery z prijatí a rokovaní pána Vilama Turského, štátneho tajomníka MP SR ako aj z technických konzultácií v ústredí FAO do implementačnej fázy,
-	venovať zvýšenú pozornosť finančnej disciplíne SR v spolupráci s FAO pri úhrade členských príspevkov podľa stanovenej stupnice v rokoch 2008 – 2009 a hľadať riešenia aj pre uspokojivé splnenie tohto povinného záväzku SR k FAO pre budúce obdobie,
-	podporovať aktivity smerujúce k prechodu do pozície čiastočne sponzorskej krajiny v programe FAO vrátane zabezpečenia činnosti strediska FAO o zložení potravín pre krajiny strednej a východnej Európy CEECFOODs na VÚP Bratislava (pôsobí nepretržite od roku 1997) a prípravy ďalších návrhov projektov technickej pomoci,
-	sledovať vývoj vo využívaní príspevku za ES v rokoch 2008 – 2009. 

34. zasadnutie konferencie FAO rozhodlo, že 35. zasadnutie konferencie FAO sa uskutoční v Ríme, Talianskej republike v novembri 2009 v súlade s rozhodnutím Špeciálneho zasadnutia konferencie v Ríme, Talianskej republike 17. – 22. novembra 2008.
MP SR v úzkej spolupráci s Ministerstvom zahraničných vecí SR zabezpečí realizáciu záväzkov, úloh a odporúčaní z 34.zasadnutia konferencie FAO. Pri riešení odborných problematík sa predpokladá spolupráca s Ministerstvom práce, sociálnych vecí a rodiny SR, Ministerstvom zdravotníctva SR, Ministerstvom životného prostredia SR, Ministerstvom hospodárstva SR, Ministerstvom školstva SR, Ministerstvom vnútra SR, Ministerstvom spravodlivosti SR, Štatistickým úradom SR a s ďalšími inštitúciami a mimovládnymi organizáciami.